b'\n_START_ARTICLE_\nAtmosferos dr\xc4\x97gm\xc4\x97\n_START_SECTION_\nPasaulio vandens i\xc5\xa1tekli\xc5\xb3 pasiskirstymas\n_START_PARAGRAPH_\nKai kuriais apskai\xc4\x8diavimais, 97,2\xc2\xa0% pasaulio vandens i\xc5\xa1tekli\xc5\xb3 yra vandenynuose ir j\xc5\xabrose. Toks vanduo yra druskingas, tod\xc4\x97l daugumai sausumos augal\xc5\xb3 ir gyv\xc5\xabn\xc5\xb3 netinkamas. Tik labai turtingos, pavyzd\xc5\xbeiui, Persijos \xc4\xaflankos, \xc5\xa1alys stato vandens g\xc4\x97linimo stotis ir vartoja jose i\xc5\xa1g\xc4\x97lint\xc4\x85 j\xc5\xabros vanden\xc4\xaf._NEWLINE_Apie 2,1\xc2\xa0% hidrosferos vandens susikaup\xc4\x99 ledynuose ir sniegynuose. G\xc4\x97lo vandens t\xc4\x97ra 0,7\xc2\xa0%: 0,1\xc2\xa0% e\xc5\xbeeruose ir up\xc4\x97se, 0,6\xc2\xa0% po \xc5\xbeeme (dirvo\xc5\xbeemyje ir grunte), 0,001\xc2\xa0% atmosferoje._NEWLINE_Vienu metu atmosferoje b\xc5\xabna vidutini\xc5\xa1kai tik tiek dr\xc4\x97gm\xc4\x97s, kad i\xc5\xa1kritusi ji padengt\xc5\xb3 \xc5\xbdem\xc4\x97s pavir\xc5\xa1i\xc5\xb3 vos 2,5\xc2\xa0cm storio sluoksneliu (ma\xc5\xbedaug 10 dien\xc5\xb3 krituli\xc5\xb3 norma). Ta\xc4\x8diau tarp vandenyn\xc5\xb3 tiek atmosferos ir sausumos vis\xc4\x85 laik\xc4\x85 vyksta vandens apykaita.\n_START_SECTION_\nDr\xc4\x97gnumas\n_START_PARAGRAPH_\nOro dr\xc4\x97gnum\xc4\x85 nusako atmosferoje esan\xc4\x8di\xc5\xb3 vandens gar\xc5\xb3 kiekis. Absoliu\xc4\x8diuoju dr\xc4\x97gnumu vadinamas vandens gar\xc5\xb3 kiekis tam tikrame oro t\xc5\xabryje, i\xc5\xa1rei\xc5\xa1kiamas gramais kubiniame metre [g/m\xc2\xb3]. Dr\xc4\x97gnumas priklauso nuo oro temperat\xc5\xabros. Esant tam tikrai temperat\xc5\xabrai ore gali b\xc5\xabti tik tam tikras vandens gar\xc5\xb3 kiekis. Kai ore yra did\xc5\xbeiausias galimas vandens gar\xc5\xb3 kiekis, sakoma, kad oras yra prisotintas dr\xc4\x97gm\xc4\x97s. \xc5\xa0altam orui prisotinti pakanka labai nedaug gar\xc5\xb3, \xc5\xa1iltesniam reikia daugiau. Tai rei\xc5\xa1kia, kad kai \xc5\xa1ilta, krituli\xc5\xb3 i\xc5\xa1krenta daugiau negu kai \xc5\xa1alta. Santykinis dr\xc4\x97gnumas\xc2\xa0\xe2\x80\x93 tai tam tikrame oro t\xc5\xabryje fakti\xc5\xa1kai esan\xc4\x8dio gar\xc5\xb3 kiekio ir t\xc4\x85 pat\xc4\xaf t\xc5\xabr\xc4\xaf (esant tai pa\xc4\x8diai temperat\xc5\xabrai) prisotinan\xc4\x8dio gar\xc5\xb3 kiekio procentinis santykis. Jei santykinis dr\xc4\x97gnumas 100%, oras yra prisotintas, jei 80-99%\xc2\xa0\xe2\x80\x93 dr\xc4\x97gnas, o jei ~ 50%\xc2\xa0\xe2\x80\x93 sausas. 10% santykinis dr\xc4\x97gnumas b\xc5\xabna tik dykumose._NEWLINE_Kai atmosferos sl\xc4\x97gis pastovus, v\xc4\x97sdamas neprisotintas oras gali pasiekti toki\xc4\x85 temperat\xc5\xabr\xc4\x85, kad tampa prisotintas (santykinis dr\xc4\x97gnumas 100%). \xc5\xa0i temperat\xc5\xabra vadinama rasos ta\xc5\xa1ku. \xc5\xbdemiau rasos ta\xc5\xa1ko gar\xc5\xb3 perteklius kondensuojasi ir susidaro vandens la\xc5\xa1eliai, jei yra kondensacijos branduoli\xc5\xb3, arba ledo kristaliuk\xc5\xb3.'